"Qorong'i kunlar" - Vinston Cherchil haqida yangi film
Filmda Britaniya bosh vaziri shubha va qo’rquvlarini yenga olgan, Britaniyani g’alaba tomon yetaklagan chekinmas lider sifatida gavdalanadi. Cherchil rolida mashhur aktyor - Gari Oldman.
“Qorong’i kunlar” tarixiy dramasi 1940-yilda Vinston Cherchil Britaniyani natsistlar Germaniyasiga qarshi kurashga chorlagani haqida hikoya qiladi. Faktlarga asoslangan siyosiy triller. 1940-yilning bahorida G’arb urushni Germaniyaga boy berayotgan edi. Natsistlar Belgiya va Fransiyani bosib oladi. Britaniya ham kapitulyatsiyaga tayyor. Ingliz qo’shinlari Fransiyaning sohilbo’yi Dyunkerk shahrida qurshovga olinar ekan, Britaniya parlamenti Adolf Gitler bilan kelishib olish tarafdori bo’lgan Bosh vazir Nevil Chemberlenni ishdan olib, o’rniga Vinston Cherchilni tayinlaydi. Gitlerga qarshi murosasiz kurash tarafdorlari hokimiyatga keladi. Cherchilning impulsiv, qiziqqon shaxsiyati, dangalligi sabab uni ko’pchilik yoqtirmagan. Hatto Qirol Jorj VI ham boshida unga ro’yixush bermagan. Ammo “Qorong’i kunlar” filmida Cherchil shubha va qo’rquvlarini yenga olgan, Britaniyani g’alaba tomon yetaklagan chekinmas lider sifatida gavdalanadi. Rejissyor Jo Rayt bosh qahramonning insoniyligi meni o’ziga jalb qildi, deydi. “Ikkilanish, gumonsirash - filmda muhim element. Donishmandlikka erishishda bu muhim omil”, - deydi Rayt. Vinston Cherchil rolida mashhur aktyor - Gari Oldman. Dastlab, deydi u, Cherchildek tarixiy shaxs obrazini yaratishni uddalay olamanmi deb o’ylandim, lekin oxir-oqibat qabul qildim. “Tarixiy hujjatlarni o’rganib, xulosa qildimki, Cherchil yonoqlari qizil, muomalada qo’pol, kuch va g’ayratga to’la, xarizmatik, qiziqchi inson bo’lgan”, - deydi Oldman. Dramatik asarni tomosha qilar ekansiz, urushda g’alaba qozonish imkonsiz tuyulgan o’sha davrda Cherchil va Britaniya tavakkal qilganini ko’rasiz. Kartina tarixiy ahamiyatga ega. Kinematografik jihatdan ham ta’sirli. Demokratiya doimiy himoyaga muhtoj ekanini tomoshabinga uqtiradi.